Braşov: Trei copii şi un adult au suferit arsuri într-un incendiu produs la o casă din Hălchiu
Patru persoane, dintre care trei copii, au suferit arsuri în urma unui incendiu care le-a cuprins locuinţa în localitatea Hălchiu, a informat, marţi, ISU Braşov.
Din fericire, toate victimele erau conştiente la sosirea salvatorilor, a menţionat sursa citată.
La faţa locului s-au deplasat pompierii militari cu două autospeciale de stingere, voluntarii din Hălchiu, cu încă una, un echipaj SMURD şi două ambulanţe ale SAJ Braşov. De asemenea, a fost trimis în sprijin şi elicopterul SMURD.
Incendiul a fost lichidat în câteva zeci de minute.